Esidimeni-beamptes ontvang glo meer as R2 miljoenBarney Selebano (Foto: ANA) Meer as R2 miljoen is glo betaal aan twee hoës van die Gautengse departement van gesondheid wat bedank het nadat hulle in Februarie 2017 met salaris geskors is as gevolg van hulle betrokkenheid by die Life Esidimeni-tragedie waarin minstens 143 pasiënte gesterf het. Jack Bloom, DA-LPW, het gesê volgens sy beraming het Barney Selebano, die voormalige hoof van die departement, meer as R1,5 miljoen ontvang tydens die tydperk waarin hy geskors is. Makgabo Manamela, die geskorste direkteur van geestesgesondheid, is glo R700 000 betaal. Selebano het Dinsdag bedank en Manamela Woensdag. Selebano en Manamela was deel van die beamptes wat in 2017 Life Esidimeni- psigiatriese pasiënte na ongelisensieerde NRO’s geskuif het waarna 143 van die pasiënte gesterf het. Die meeste pasiënte het hoofsaaklik aan hongersnood en erge verwaarlosing gesterf. Bloom het gesê dit is jammer dat die dissiplinêre aksie teen Selebano en Manamela vertraag is deur hul mislukte appèl teen die gesondheidsombudsman se bevindings. Volgens hom het hulle ook ander vertragingstegnieke gebruik. Hy het bygevoeg dat Selebano en Manamela albei ŉ ruim pensioen sal ontvang. “Ek voorsien dat Selebano en Manamela strafregtelike aanklagtes in die gesig sal moet staar ná die polisie se ondersoek na die sterftes. Dit sal waarskynlik strafbare manslag, bedrog en die oortreding van die Wet op geestesgesondheid wees. Ware geregtigheid en verantwoordbaarheid sal net plaasvind wanneer hul aanspreeklikheid deur ŉ hof bepaal word.”